Metaadatok az országos jelentőségű, egyedi jogszabállyal védett természeti területek szakstatisztikához

OSAP - 1709

*Tájékoztató az országos jelentőségű védett természeti területekről és a „Natura 2000” területekről*

**A tájékoztató utolsó frissítése:** 2023. december 11.

1. **A szakstatisztika felelőse**

Bokor Veronika, Agrárminisztérium, Természetmegőrzési Főosztály, e-mail:

[veronika.bokor@am.gov.hu](mailto:veronika.bokor@am.gov.hu), [tmf@am.gov.hu](mailto:agrarstatisztika@am.gov.hu)

1. **A szakstatisztika célja**

Az országos jelentőségű, egyedi jogszabállyal védett természeti területek védelmi kategóriák szerinti megoszlásának bemutatása és területalapú (hektár) kimutatása.

1. **A szakstatisztika tartalma (miből áll a statisztika)**

Országos jelentőségű, egyedi jogszabállyal védett természeti területeknek nevezzük a természetvédelemért felelős miniszter által, rendeletben védetté nyilvánított természeti területeket. Ezek lehetnek nemzeti parkok (NP), tájvédelmi körzetek (TK), természetvédelmi területek (TT) és természeti emlékek (TE) is. A statisztika tartalmazza az országos jelentőségű védett természeti területek kategóriák szerinti darabszámát, kiterjedését, valamint a területek megoszlását megyék és régiók szerint.

1. **Gyakoriság:**

éves

1. **A szakstatisztika története:**

Az országos jelentőségű védett természeti területek adatait 1939-től papír alapú törzskönyvekben vezették, egészen 2007-ig. 2001-ben készült el az egységes, MS Access alapú elektronikus nyilvántartás a törzskönyvek mellékleteként. Ezt váltotta fel 2008-tól a Természetvédelmi Információs Rendszer (TIR), amelynek egyik modulja a védett objektumok, melyben található a Védett Természeti Területek Törzskönyve.

A törzskönyv az országos jelentőségű, egyedi jogszabállyal védett természeti területekre vonatkozóan a leíró adatokon kívül a védett természeti területek elhelyezkedését bemutató digitális állományt is tartalmazza.

1. **Jogi alap (nemzetközi és hazai jogforrások):**

* a természet védelméről szóló 1996. évi LIII. törvény
* a védett természeti területek és értékek nyilvántartásáról szóló 13/1997. (V.28.) KTM rendelet

1. **Tárgyidőszak (pontosan melyik napja a referencia nap, vagy mely időszakra vonatkoznak az adatok):**

A tárgyidőszakban az év utolsó napja (december 31.)

1. **Gyakoriság:**

évente

1. **Mértékegységek:**

védett természeti területek kategóriák szerinti száma - db

védett természeti területek kiterjedése - hektár

1. **Alkalmazott osztályozások**

A természet védelméről szóló 1996. évi LIII törvény 28. § (1) bekezdés szerint a területek osztályozása a védelem kiterjedtségének, céljának, hazai és nemzetközi jelentőségének megfelelően történik (nemzeti park, tájvédelmi körzet, természetvédelmi terület, természeti emlék).

1. **Felhasznált adatforrások**

Az adatgyűjtést és az adatok frissítését a nemzeti park igazgatóságok látják el a védetté nyilvánítást kimondó jogszabályok alapján.

1. **Közzétételi formák:** 
   1. Az állami természetvédelem hivatalos oldala

[**https://termeszetvedelem.hu/termeszetvedelmi-adatok-gyujtemenye/**](https://termeszetvedelem.hu/termeszetvedelmi-adatok-gyujtemenye/)

* 1. A Központi Statisztikai Hivatal honlapja:

STADAT táblák között

Idősoros éves, területi adatok – Környezet:

**https://www.ksh.hu/stadat\_files/kor/hu/kor0060.html**

Idősoros éves adatok – Környezet - Élővilág és természetvédelem:

[**https://www.ksh.hu/stadat\_files/kor/hu/kor0015.html**](https://www.ksh.hu/stadat_files/kor/hu/kor0015.html)

1. **Időszerűség:**

az adatok tárgyidőszak utolsó napjára vonatkoztatva érhetőek el.

1. **Revíziós politika és gyakorlat:**

A védett természeti területek és értékek nyilvántartásáról szóló 13/1997. (V. 28.) KTM rendelet 8. § (2) bekezdése szerint a Törzskönyvek adatállományát folyamatosan felül kell vizsgálni a TakarNet [109/1999. (XII. 29.) FVM rendelet] rendszer, a digitális vektoros ingatlan-nyilvántartási alaptérkép, a digitális erdészeti üzemtervi térkép, az állami topográfiai térkép és a magyar közigazgatási határok adatbázisa alapján. A fenti adatbázisok rendelkezésre állásának függvényében a folyamatos felülvizsgálat révén az adatok egyre pontosabbak lesznek (a területi kiterjedés megállapítása során a műszaki terület alapú módosítás okozhat változást).

1. **Koherencia és összehasonlíthatóság:**

Az adatok 2006. évtől összehasonlíthatóak területi kategóriák szerinti bontásban.

1. **Fontosabb fogalmak, módszertani kérdések**

**Nemzeti park** az ország jellegzetes, természeti adottságaiban lényegesen meg nem változtatott, olyan nagyobb kiterjedésű területe, melynek elsődleges rendeltetése a különleges jelentőségű, természetes növény- és állattani, földtani, víztani, tájképi és kultúrtörténeti értékek védelme, a biológiai sokféleség és természeti rendszerek zavartalan működésének fenntartása, az oktatás, a tudományos kutatás és a felüdülés elősegítése.

**Tájvédelmi körzet** az ország jellegzetes természeti, tájképi adottságokban gazdag nagyobb, általában összefüggő területe, tájrészlete, ahol az ember és természet kölcsönhatása esztétikai, kulturális és természeti szempontból jól megkülönböztethető jelleget alakított ki, és elsődleges rendeltetése a tájképi és a természeti értékek megőrzése.

**Természetvédelmi terület** az ország jellegzetes és különleges természeti értékekben gazdag, kisebb összefüggő területe, amelynek elsődleges rendeltetése egy vagy több természeti érték, illetve ezek összefüggő rendszerének a védelme.

**Természeti emlék** valamely különlegesen jelentős egyedi természeti érték, képződmény és annak védelmét szolgáló terület.